ส่วนที่ 1

ข้อมูลสรุป (Executive Summary)

บริษัท จีเอฟพีที จำกัด (มหาชน) เป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่
27 มกราคม 2535 ปัจจุบันบริษัทมีทุนจดทะเบียน 1,400,000,000 บาท เรียกชำระแล้ว
1,253,821,000 บาท บริษัท จีเอฟพีที จำกัด (มหาชน) เป็นบริษัทแม่ของกลุ่ม
ดำเนินธุรกิจการผลิตและจัดจำหน่ายผลิตภัณฑ์ไก่สดแช่แข็ง ไก่แปรรูป
และผลพลอยได้จากการชำแหละไก่ โดยจัดจำหน่ายทั้งในประเทศและต่างประเทศ ในปี 2546
บริษัทมีกำลังการผลิตเท่ากับ 113,000 ตัน ซึ่งมีโรงงานเพียงแห่งเดียว
ตั้งอยู่ที่จังหวัดสมุทรปราการ บริษัท จีเอฟพีที จำกัด (มหาชน) และบริษัทย่อย
ประกอบธุรกิจอุตสาหกรรมการเกษตรครบวงจร โดยมีผลิตภัณฑ์หลักที่สามารถแบ่งได้เป็น 6 สาย คือ
สายธุรกิจชำแหละไก่ สายธุรกิจโรงฟักไข่ สายธุรกิจฟาร์มเลี้ยงไก่เนื้อ
สายธุรกิจฟาร์มเลี้ยงไก่ปู่ย่าพันธุ์ สายธุรกิจอาหารสัตว์
และสายธุรกิจผลิตและจำหน่ายผลิตภัณฑ์อาหารแปรรูปจากเนื้อไก่ ในปี 2546 นี้
บริษัทมีกำไรสุทธิเท่ากับ 254.29 ล้านบาท หรือกำไรต่อหุ้นเท่ากับ 2.57 บาท
คณะกรรมการบริษัทมีมติให้งดจ่ายเงินปันผลในปีนี้ เนื่องจากเมื่อต้นปี 2547
ที่ผ่านมาได้เกิดการแพร่ระบาดของโรคไข้หวัดนก
ส่งผลให้บริษัทไม่สามารถส่งออกได้เป็นการชั่วคราว ทำให้บริษัทขาดรายได้
และส่งผลกระทบต่อสภาพคล่องของบริษัท ส่วนนโยบายการจ่ายเงินปันผลของบริษัท
คือไม่น้อยกว่าร้อยละ 50 ของกำไรสุทธิ

การดำเนินธุรกิจของทั้งกลุ่มบริษัท จีเอฟพีที จำกัด (มหาชน) เป็นลักษณะต่อเนื่องครบวงจร
โดยเริ่มต้นตั้งแต่การลงทุน 99.99 % ในบริษัท ฟาร์มกรุงไทย จำกัด ซึ่งมีทุนจดทะเบียน 350
ล้านบาท ซึ่งดำเนินธุรกิจสายโรงฟักไข่ โดยจำหน่ายภายในประเทศเท่านั้น
ปัจจุบันบริษัทมีกำลังการผลิตลูกไก่เนื้อเท่ากับ 72 ล้านตัว และลูกไก่ไข่ 5 ล้านตัว
โดยมีฟาร์มเลี้ยงไก่เนื้อจำนวน 6 ฟาร์ม และฟาร์มเลี้ยงไก่ไข่จำนวน 1 ฟาร์ม
ซึ่งฟาร์มทั้งหมดตั้งอยู่ที่จังหวัดชลบุรี ในปี 2546 บริษัทมีผลขาดทุนสุทธิเท่ากับ 20.95 ล้านบาท
หรือขาดทุนต่อหุ้นเท่ากับ 0.60 บาท คณะกรรมการบริษัทมีมติงดจ่ายเงินปันผลในปีนี้
โดยที่นโยบายการจ่ายเงินปันผลของบริษัทขึ้นอยู่กับผลการดำเนินงานเป็นหลัก

บริษัทได้ลงทุน 99.99 % ในบริษัท เอ็มเคเอส ฟาร์ม จำกัด โดยมีทุนจดทะเบียน 550 ล้านบาท
ดำเนินธุรกิจสายฟาร์มเลี้ยงไก่เนื้อ ปัจจุบันบริษัทมีกำลังการผลิตเท่ากับ 52 ล้านตัว
โดยจำหน่ายเฉพาะภายในประเทศเท่านั้น ซึ่งมีฟาร์มเลี้ยงไก่เนื้อทั้งหมด 8 ฟาร์ม
ฟาร์มเลี้ยงไก่เนื้อทั้งหมดตั้งอยู่ที่จังหวัดชลบุรี ในปี 2546 นี้ บริษัทมีกำไรสุทธิเท่ากับ 440.96
ล้านบาท หรือกำไรต่อหุ้นเท่ากับ 8.02 บาท ซึ่งคณะกรรมการมีมติให้จ่ายเงินปันผล 2.75
บาทต่อหุ้น โดยจ่ายจากกำไรที่ได้รับการส่งเสริมการลงทุน ส่วนนโยบายการจ่ายเงินปันผลนั้น
ขึ้นอยู่กับผลการดำเนินงานของบริษัทเป็นหลัก

บริษัทได้ลงทุน 99.99 % ในบริษัท จีเอฟ ฟู้ดส์ จำกัด ซึ่งมีทุนจดทะเบียน 30 ล้านบาท
ดำเนินธุรกิจสายผลิตและจำหน่ายผลิตภัณฑ์อาหารแปรรูป-ไส้กรอก
โดยจำหน่ายเฉพาะภายในประเทศเท่านั้น ปัจจุบันบริษัทมีกำลังการผลิตรวมเท่ากับ 3,400 ตัน
โดยมีโรงงานอยู่ 1 แห่ง ตั้งอยู่ที่จังหวัดสมุทรปราการ ในปี 2546 บริษัทมีผลขาดทุนสุทธิเท่ากับ
5.85 ล้านบาท หรือขาดทุนต่อหุ้นเท่ากับ 19.50 บาท
คณะกรรมการบริษัทมีมติงดจ่ายเงินปันผลในปีนี้
โดยที่นโยบายการจ่ายเงินปันผลของบริษัทขึ้นอยู่กับผลการดำเนินงานเป็นหลัก

บริษัทได้ลงทุน 96.75 % ในบริษัท กรุงไทยอาหารสัตว์ จำกัด (มหาชน) ซึ่งมีทุนจดทะเบียน 400
ล้านบาท ดำเนินธุรกิจผลิตอาหารสัตว์โดยจำหน่ายภายในประเทศเท่านั้น
ปัจจุบันบริษัทมีกำลังการผลิตเท่ากับ 490,000 ตัน โดยมีโรงงานผลิตอาหารสัตว์บก 1 แห่ง
และมีโรงงานผลิตอาหารสัตว์น้ำ 2 แห่ง ซึ่งโรงงานทั้ง 3 แห่ง ตั้งอยู่ที่จังหวัดสมุทรปราการ ในปี
2546 บริษัทมีผลขาดทุนสุทธิเท่ากับ 38 ล้านบาท หรือขาดทุนต่อหุ้นเท่ากับ 0.95 บาท
คณะกรรมการบริษัทมีมติให้งดจ่ายเงินปันผลในปีนี้
โดยที่นโยบายการจ่ายเงินปันผลของบริษัทขึ้นอยู่กับผลการดำเนินงานของบริษัทเป็นหลัก

บริษัทได้ลงทุน 99.99 % ในบริษัท จีเอฟพีที-จีพี จำกัด โดยมีทุนจดทะเบียน 100 ล้านบาท
ทุนชำระแล้ว 60.40 ล้านบาท ดำเนินธุรกิจสายฟาร์มเลี้ยงไก่ปู่ย่าพันธุ์ ในปี 2546
บริษัทได้มีการซื้อที่ดินและกำลังอยู่ในช่วงปรับปรุงที่ดินเพื่อใช้ทำฟาร์มเลี้ยงไก่ปู่ย่าพันธุ์
บริษัทยังไม่เริ่มดำเนินกิจการ

บริษัทได้ลงทุน 49.00 % ในบริษัท แมคคีย์ ฟู้ด เซอร์วิสเซส (ประเทศไทย) จำกัด
โดยมีทุนจดทะเบียน 100 ล้านบาท ดำเนินธุรกิจสายผลิตและจำหน่ายผลิตภัณฑ์อาหารแปรรูป
โดยที่สินค้าที่ผลิตจะเป็นสินค้าที่จำหน่ายให้กับร้านแมคโดนัลด์ทั้งในประเทศและต่างประเทศ
ปัจจุบันบริษัทมีกำลังการผลิตรวมเท่ากับ 10,000 ตัน โดยมีโรงงานอยู่ 1 แห่ง
ตั้งอยู่ที่จังหวัดสมุทรปราการ ในปี 2546 บริษัทมีกำไรสุทธิเท่ากับ 21.69 ล้านบาท
หรือกำไรต่อหุ้นเท่ากับ 21.69 บาท
โดยที่นโยบายการจ่ายเงินปันผลของบริษัทขึ้นอยู่กับผลการดำเนินงานเป็นหลัก

ภาวะอุตสาหกรรมการเลี้ยงไก่เพื่อการส่งออกของไทยในปี 2547 นี้
ประสบปัญหาในเรื่องของการเกิดโรคระบาดไข้หวัดนกตั้งแต่ต้นปี 2547 ที่ผ่านมา
ถึงแม้ว่าฟาร์มเลี้ยงไก่ของบริษัทไม่มีการเกิดโรคระบาดไข้หวัดนกก็ตาม
แต่บริษัทยังคงได้รับผลกระทบเช่นเดียวกัน เนื่องจากประเทศผู้นำเข้าที่สำคัญ อาทิ ญี่ปุ่น
สหภาพยุโรป เกาหลี ฮ่องกง สิงคโปร์
ได้มีการระงับการนำเข้าเนื้อไก่จากไทยเป็นการชั่วคราวจนกว่าภาวการณ์ระบาดของโรคจะหมดไป
สำหรับมาตรการของแต่ละประเทศมีความแตกต่างกันออกไปดังรายละเอียดต่อไปนี้

ญี่ปุ่นได้ระงับการนำเข้าทั้งไก่สดแช่แข็งและแปรรูปปรุงสุกจากไทย ตั้งแต่วันที่ 22 มกราคม 2547
เป็นต้นมา ได้มีการเจรจาร่วมกันทั้งสองฝ่าย เพื่อให้มีการส่งไก่แปรรูปปรุงสุกแล้วไปยังญี่ปุ่นได้
แม้ว่าประเทศไทยจะประสบปัญหาการระบาดของไข้หวัดนก
แต่เนื้อไก่ที่จะส่งออกไปต้องไม่ใช่มาจากฟาร์มที่กำลังมีโรคระบาด ในการนี้
ญี่ปุ่นได้ส่งเจ้าหน้าที่มาตรวจรับรองโรงงานสำหรับผลิตแปรรูปปรุงสุกเมื่อวันที่ 24 กุมภาพันธ์ – 2
มีนาคม 2547 และโรงงานของจีเอฟพีที ได้ผ่านการรับรองในการตรวจครั้งนี้ด้วย
ซึ่งบริษัทจะเริ่มส่งออกไก่แปรรูปปรุงสุกไปยังญี่ปุ่นอีกครั้งในต้นเดือนเมษายนเป็นต้นไป

สำหรับไก่สดแช่แข็ง
คาดว่าญี่ปุ่นจะอนุญาตให้ไทยส่งออกได้ต่อเมื่อการระบาดของโรคยุติลงตามกฎเกณฑ์ของ OIE
ซึ่งคาดว่าจะเป็นหลังเดือนสิงหาคมไปแล้ว

สหภาพยุโรป EU ไก่แปรรูปปรุงสุกสามารถส่งออกได้เป็นปกติ
ส่วนไก่สดแช่แข็งจะพิจารณาอีกครั้งในวันที่ 15 สิงหาคม 2547

สิงคโปร์ ไก่แปรรูปปรุงสุกยังส่งออกได้เป็นปกติ
สำหรับไก่สดแช่แข็งต้องรอจนกว่าจะควบคุมการระบาดของโรคได้ เช่นเดียวกับญี่ปุ่น

เกาหลีใต้ นำเข้าจากประเทศไทยในปี 2546 คิดเป็นปริมาณ 45, 000 ตัน และมากกว่า 90 %
เป็นไก่สดแช่แข็ง เกาหลีใต้ระงับการนำเข้าไก่แปรรูปปรุงสุกเมื่อ 10 มีนาคม 2547
ขณะนี้อยู่ระหว่างการเจรจา

ฮ่องกง สวิตเซอร์แลนด์ และประเทศอื่นๆ มีหลักเกณฑ์เช่นเดียวกับสิงคโปร์